送鄧志宏赴試南省
作者：李綱
朝代：宋

paragraphs: 杜門憂患餘，戚戚常鮮歡。
故人千里來，一笑解我顔。
念昔寓沙陽，溪山鬱迴環。
游從得良友，妙賞窮躋攀。
别來幾何時，歲月驚飛翻。
索居無與遊，衰病兩鬢斑。
子充觀國賓，假道叩我關。
草草具盤饌，把酒望西山。
道舊訪陳跡，相對如夢間。
顧子若鴻鵠，整翮正髙騫。
軒然四海心，豈憚行路難。
努力取殊第，自致青雲端。
春風得意後，期子從兹還。